Frank Jensen, der tabte det socialdemokratiske formandsopgør til Helle Thorning-Schmidt, vil ikke udelukke at blive S-spidskandidat til EP-valget i 2009.

Den tidligere socialdemokratiske formandskandidat Frank Jensen udelukker ikke en fremtid som S-spidskandidat ved Europaparlamentsvalget i 2009. At stemmeslugeren Poul Nyrup Rasmussen ikke genopstiller ved næste EP-valg kommer som en stor overraskelse for Frank Jensen, men han har ikke haft tid nok til at overveje muligheden til bunds. - Det er meget nyt for mig. Det er hverken noget, jeg har tænkt på, eller noget jeg vil udelukke, siger Frank Jensen til Ritzau. Den tidligere socialdemokratiske justitsminister har forladt Folketinget og arbejder i dag som direktør for virksomheden Telecom Scandinavia. Han er samtidig bestyrelsesformand for Aalborg Universitet og medlem af TV2's bestyrelse. Det er en tilværelse, han er glad for. Derfor er han ikke "jobsøgende", som han formulerer det. Hvem der skal afløse Poul Nyrup Rasmussen som spidskandidat til Europaparlamentet afgøres endeligt på Socialdemokraternes kongres i september. /ritzau/